Dié geriewe vir Pta-Oos beskikbaar tydens kragonderbrekingArgieffoto (Foto: Gerd Altmann/Pixabay via AB Electrical & Communications Ltd) Verskeie ondernemings het hul geriewe beskikbaar gestel aan inwoners van Pretoria-Oos wat nog steeds ŉ kragonderbreking beleef ná ŉ brand op 1 Desember by die Mooikloof-substasie uitgebreek het. Op versoek van die VF Plus het sekere Virgin Active-gimnasiums, die Alkantrand-biblioteek en die Valleysig-kerk hul gereiewe beskikbaar gemaak. Inwoners kan nou dié plekke besoek om onder meer hul selfone te herlaai, kos voor te berei en van die stortgeriewe gebruik te maak. “Hierdie inisiatief van die VF Plus volg nadat die Tshwane-metroraad gewaarsku het dat die herstelwerk aan die substasie nog etlike dae gaan duur,” sê Lenor Janse van Rensburg, VF Plus-raadslid in die Tshwane-metroraad. “Inwoners kan nie gestraf word vir die swak instandhouding van kraginfrastruktuur nie en die VF Plus sal in die metroraad aandring dat meer geld beskikbaar gestel word vir die onderhoud en instandhouding van kritieke infrastruktuur.” Misdaad in die gebiede het ook sedert die kragonderbreking toegeneem en die polisie en private sekuriteitsmaatskappye doen alles in hul vermoë om inwoners se veiligheid te verseker. Inwoners kan van die volgende punte gebruik maak: Inwoners wat van die gimnasiums se geriewe gebruik wil maak moet ŉ afskrif van hul ID-dokumente saamneem, aangesien registrasie vereis word. Hilgard Matthews, woordvoerder van Stad Tshwane, het Woensdag gesê goeie vordering is die afgelope 24 uur gemaak. Die 630 m²-transformatorkabels is getoets; boonste en onderste geleistange is geïnstalleer en die drukking sal Donderdag getoets word; 80% van Dak C is afgehandel en die aarding van die substasie is reeds gedoen.